KOMPYUTERLASHTIRISHNI YANADA RIVOJLANTIRISH VA AXBOROT-KOMMUNIKATSIYA TEXNOLOGIYALARINI JORIY ETISH TOʻGʻRISIDA
(decree, 2025-11-26)

Axborotlashtirishning milliy tizimini shakllantirish, iqtisodiyot va jamiyat hayotining barcha sohalarida zamonaviy axborot texnologiyalarini, kompyuter texnikasi va telekommunikatsiya vositalarini ommaviy ravishda joriy etish hamda ulardan foydalanish, fuqarolarning axborotga ortib borayotgan talab-ehtiyojlarini yanada toʻliqroq qondirish, jahon axborot hamjamiyatiga kirish hamda jahon axborot resurslaridan bahramand boʻlishni kengaytirish uchun qulay shart-sharoitlarni yaratish maqsadida: 1. Quyidagilar kompyuterlashtirish va axborot-kommunikatsiya texnologiyalarini rivojlantirish hamda ularning zamonaviy tizimlarini joriy etishning birinchi galdagi eng muhim vazifalari deb hisoblansin: zamonaviy ishonchli va xavfsiz milliy maʼlumotlar axborot bazalarini yaratish, axborot resurslari va xizmatlarining bozorini rivojlantirish, axborot almashuvning elektron shakllariga izchillik bilan bosqichma-bosqich oʻtish; real iqtisodiyot tarmoqlarida, boshqaruv, biznes, fan va taʼlim sohalarida kompyuter va axborot texnologiyalarini keng joriy etish, aholi turli qatlamlarining zamonaviy kompyuter va axborot tizimlaridan keng bahramand boʻlishlari uchun shart-sharoitlar yaratish; maktablar, kasb-hunar kollejlari, akademik litseylar va oliy oʻquv yurtlarining taʼlim jarayoniga zamonaviy kompyuter va axborot texnologiyalarini egallashga hamda ularni faol qoʻllanishga asoslangan ilgʻor taʼlim tizimlarini kiritish; axborot-kommunikatsiya texnologiyalari sohasida, birinchi navbatda dasturiy vositalarni, maʼlumotlarning axborot bazalarini ishlab chiqish, respublika, tarmoq va mahalliy axborot-kommunikatsiya tarmoqlarini shakllantirish, kompyuter va telekommunikatsiya texnikasini ishlab chiqish sohalarida ishlash uchun yuqori malakali mutaxassis kadrlar tayyorlashni tashkil qilish; axborot-kommunikatsiya tarmoqlari va xizmatlari konvergensiyasini nazarda tutgan holda mamlakatning barcha hududida axborot-kommunikatsiya texnologiyalarining texnikaviy infratuzilmasini, shu jumladan koʻchma aloqa, IP texnologiyalari, boshqa zamonaviy telekommunikatsiya va maʼlumot uzatish vositalarini jadal rivojlantirish; milliy va xalqaro axborot tarmoqlariga gʻoyat tezkorlik bilan kirib borishni joriy etish, aholi punktlari, shu jumladan qishloq aholi punktlarining ularga kirib borishini taʼminlash; sifatli mahalliy dasturiy mahsulotlar ishlab chiqarish va ularni eksport qilishni ragʻbatlantirishning samarali mexanizmini yaratish; mahalliy kompyuter texnikasi va unga butlovchi buyumlar ishlab chiqish hamda ishlab chiqarishni tashkil etishga koʻmaklashish. 2. Ilovaga* muvofiq tarkibda kompyuterlashtirish va axborot-kommunikatsiya texnologiyalarini rivojlantirish boʻyicha Muvofiqlashtiruvchi Kengash tuzilsin. Belgilab qoʻyilsinki, Muvofiqlashtiruvchi Kengash kompyuterlashtirish va axborot-kommunikatsiya texnologiyalarini rivojlantirish sohasida yuqori muvofiqlashtiruvchi organ hisoblanadi. 3. Muvofiqlashtiruvchi Kengash zimmasiga quyidagi vazifalarni hal etish yuklansin: kompyuterlashtirish va axborot-kommunikatsiya texnologiyalarini rivojlantirishning zamonaviy xalqaro tendensiyalarga va mamlakatni ijtimoiy-iqtisodiy rivojlantirish strategiyasiga mos keluvchi ustuvor yoʻnalishlarini belgilash; kompyuterlashtirish va axborot-kommunikatsiya texnologiyalarini jadal rivojlantirish uchun qulay shart-sharoitlar hamda iqtisodiy omillarni vujudga keltirish yuzasidan Hukumatga takliflar kiritish; kompyuterlashtirish va axborot-kommunikatsiya texnologiyalarini rivojlantirish sohasiga oid dasturlar, loyihalar, meʼyoriy-huquqiy hujjatlarning ishlab chiqilishi hamda ekspertizadan oʻtkazilishini tashkil etish; axborot-kommunikatsiya texnologiyalari sohasida malakali kadrlar tayyorlash va qayta tayyorlash, jumladan mutaxassislarni chet ellarda oʻqitish borasidagi ishlarni muvofiqlashtirish; axborot-kommunikatsiya texnologiyalari sohasida raqobat muhitini shakllantirishga koʻmaklashish, innovatsiya biznesini, shu jumladan mahalliy dasturiy vositalar va kompyuter texnikasini ishlab chiqish hamda ishlab chiqarishni qoʻllab-quvvatlash, iqtisodiyotning barcha sohalari va tarmoqlarini kompyuterlashtirish uchun shart-sharoitlar yaratish; axborot-kommunikatsiya texnologiyalari sohasida xalqaro hamkorlikni rivojlantirishga, axborot-kommunikatsiya texnologiyalarining infratuzilmasini rivojlantirish uchun xorijiy investitsiyalar, homiylik mablagʻlari va grantlarni jalb etishga, taʼlim muassasalarining axborot tarmoqlaridan foydalanish imkoniyatini kengaytirishga koʻmaklashish. 4. Muvofiqlashtiruvchi Kengash 2002-yilning 1-oktabriga qadar: 2003—2010-yillarda telekommunikatsiya va maʼlumot uzatish milliy tarmogʻini rivojlantirish dasturini; 2003—2010-yillarda davlat boshqaruvida elektron texnologiyalarni joriy etish dasturini; 2010-yilgacha boʻlgan davrda elektron tijoratni rivojlantirish dasturini ishlab chiqsin va tasdiqlash uchun Vazirlar Mahkamasiga taqdim etsin. 6. Pochta va telekommunikatsiyalarni rivojlantirishni davlat tomonidan qoʻllab-quvvatlash budjetdan tashqari jamgʻarmasining nomi Axborot-kommunikatsiya texnologiyalarini rivojlantirish budjetdan tashqari jamgʻarmasi deb oʻzgartirilsin. Budjetdan tashqari jamgʻarmaga maʼlumot uzatish tarmoqlari va axborot texnologiyalarini rivojlantirish sohasidagi ustuvor loyihalar va ilmiy-tadqiqot ishlarini mablagʻ bilan taʼminlash vazifasi yuklansin. 7. Toshkent elektrotexnika aloqa instituti Toshkent axborot texnologiyalari universitetiga aylantirilsin. 2002/2003 oʻquv yilidan boshlab Toshkent axborot texnologiyalari universitetida dasturiy mahsulotlar ishlab chiqish, tarmoq texnologiyalari, koʻchma radiotelefon aloqasi, elektron tijorat va axborot xavfsizligi sohalari boʻyicha mutaxassislar tayyorlanishi nazarda tutilsin. 8. 2006-yilning 1-yanvarigacha boʻlgan muddatga: respublikaga olib kelinayotgan kompyuter maʼlumotlarini uzatish tarmoqlarini barpo etishga moʻljallangan asbob-uskunalar, kompyuter texnikasi va unga butlovchi buyumlar, shuningdek dasturiy vositalar bojxona toʻlovlarini (bojxona rasmiylashtirishi uchun yigʻim bundan mustasno) toʻlashdan; kompyuter va axborot texnologiyalariga oʻqitish boʻyicha xizmatlar, dasturiy vositalarni sotish, shuningdek ularga servis xizmatlari koʻrsatish qoʻshilgan qiymat soligʻidan ozod etilsin. 10. Oʻzbekiston Respublikasi Adliya vazirligi bir oy muddatda manfaatdor idoralar bilan birgalikda amaldagi qonun hujjatlariga mazkur Farmondan kelib chiquvchi oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 11. Oʻzbekiston Respublikasi Vazirlar Mahkamasi ikki hafta muddatda ushbu Farmonni amalga oshirish yuzasidan qaror qabul qilsin. 12. Mazkur Farmon matbuotda eʼlon qilinsin.